**Să existe tot ce vrei**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Drac alb nu se poate?

Alb brotac nici atât?

Dar verde brotac

Brambura prin lac, există?

– Nu ştiu!

Alb există, drac rămâne,

Brambura-i de azi pe mâine,

Să rămână şi brotacul

Broscăreşte brodând lacul,

Să existe, să rămâie,

Dar să n-aibă râie!

Dracul e de păcăleală,

Mort după jucăriseală

Să existe tot ce vrei:

Un brotac cu brotăcei,

Un breban cu brebenei

Şi bocanci bursuci ardei.

Drac de baltă şi băltoace,

Ia vino la noi încoace,

Vino vinerea şi marţea,

Să te facem harcea-parcea

Cu vorba, cu vorbuliţa,

Descântat drac alb, de neam,

Te-ai întruchipat?

– M-am!